Diari Oficial de la Generalitat Valenciana


Sumari del DOGV 5381, del 06-11-2006 (2006/12325)

ORDRE de 26 d'octubre de 2006, de la Conselleria de Territori i Habitatge, per la qual s'acorda iniciar el procediment de declaració del monument natural del Camí de les Useres.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5381

Data del DOGV
:   06-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12919


Data del document
:   26-10-2006

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Useres, les
    * reserva natural
    * monument

ORDRE de 26 d'octubre de 2006, de la Conselleria de Territori i Habitatge, per la qual s'acorda iniciar el procediment de declaració del monument natural del Camí de les Useres. [2006/S12761]  
En el municipi de les Useres, en la comarca de l'Alcalatén, i com a mostra d'un secular costum conservat gràcies al fervor popular, l'últim divendres del mes d'abril se celebra una singular romeria en què participen un grup de veïns d'aquesta població i que es coneix com el pelegrinatge de les Useres.   
Aquesta és una tradició molt arrelada en la comarca i que segueix un meticulós i calculat procediment, que perviu possiblement sense canvis des del segle XIV, i que té establits de forma seqüencial, precisa i ordenada cada una de les seues celebracions, descansos, menjars i actes.   
El pelegrinatge es fa en estricte silenci, únicament acompanyat per un grup de cantors que entonen antigues melodies tradicionals. Al pas de la processó, els veïns agranen i adornen la senda de flors i fulles verdes per a homenatjar els tretze pelegrins i el seu complex seguici.   
El camí de les Useres és el recorregut tradicional que aquests pelegrins realitzen, al llarg de 35 km aproximadament i amb un desnivell acumulat de més de 1000 metres. En el seu pelegrinatge anual, pugen des de les Useres fins a l'ermitori de Sant Joan de Penyagolosa, situat en les entranyes del parc natural del mateix nom i abrigat per l'espessor de la pineda, on celebren missa i descansen per a tornar l'endemà al punt de partida. En el seu sinuós trajecte travessen els termes municipals de les Useres, Lucena del Cid, Xodos i Vistabella del Maestrat.   
A més del seu sentit religiós i místic, el camí de les Useres ha servit com a via de comunicació comarcal des d'antany. Per aquest motiu, en alguns trams és coincident amb distints camins ramaders i és possible trobar al llarg del camí diversos jaciments arqueològics, masies, ermites, castells i pedrons (peirós), que suposen un important patrimoni arqueològic, arquitectònic, cultural i etnològic, vinculat al mateix camí i que resulta convenient conservar i mantindre per a evitar-ne l'abandó i la degradació.  
Quant a l'aspecte natural, el camí es desenvolupa a través d'un paisatge format per escarpades llomes disposades paral·lelament a la costa, amb profunds barrancs i àmplies àrees de matoll, carrascars i pinedes. El seu important desnivell permet gaudir d'un canvi progressiu de la vegetació, que s'adapta gradualment a l'altura i, per tant, al rigor climàtic continental de la muntanya.   
En aquest gradient altitudinal es passarà per diversos pisos de vegetació. En les parts més baixes destaquen les formacions dominades per la carrasca (Quercus rotundifolia) i la pineda de pi blanc (Pinus halepensis), situats per davall dels 1.100 metres. Al voltant d'aquesta altura i en les zones més fredes, exposades i de sòls més pobres, apareixerà la savina turífera (Juniperus thurifera) amb les seues característiques formacions d'estructura de devesa, amb presència o sense de la carrasca. Amb l'altura i l'increment de les precipitacions, tota aquesta vegetació serà substituïda pels boscos de roure valencià (Quercus faginea) i rebolledes (Quercus pyrenaica) i la pineda de pinassa (Pinus nigra).   
En els últims anys, l'ús lúdic, esportiu i recreatiu d'aquesta ruta pels ciutadans ha anat progressivament en augment, al mateix temps que la demanda de serveis públics als nostres espais forestals. És el Centre Excursionista de Castelló (CEC) el promotor en el 1959 de la iniciativa d'unir la ciutat de Castelló de la Plana amb les Useres i utilitzar aquest camí tradicional per a pujar fins al cim del Penyagolosa (1.814 m) una imatge de la patrona de Castelló, la Mare de Déu del Lledó.   
Aquest és el punt de partida per a la consolidació, després de diverses variacions, d'una interessant senda de gran recorregut, catalogada com GR-33 i coneguda pel sobrenom de Sender de la Lluna Plena, per ser necessari iniciar-lo de bon matí per a poder realitzar tot el seu recorregut en una sola jornada, aprofitant la llum del dia.  
Des de qualsevol dels punts de vista des dels quals vulga analitzar-se la importància d'aquesta ruta, des del místic o religiós, fins al recreatiu, esportiu, lúdic, turístic o naturalista, tots aquests troben el seu lloc en una ruta que el temps i la tradició no han fet sinó engrandir-la i enriquir-la cada vegada més si és possible, aportant patrimoni cultural i històric a un recorregut per ell mateix destacable.   
La Llei 11/1994, de 27 de desembre, de la Generalitat, d'espais naturals protegits de la Comunitat Valenciana, indica que els monuments naturals són aquells espais o elements de la natura, incloses les formacions geomorfològiques i jaciments paleontològics, de notòria singularitat, raresa o bellesa, que mereixen ser objecte d'una protecció especial pels seus valors científics, culturals o paisatgístics.  
En els monuments naturals no s'admetrà cap ús o activitat, inclosos els tradicionals, que pose en perill els valors que van motivar-ne la declaració.  
Per a l'ordenació d'aquest tipus d'espais, la legislació autonòmica inclou la redacció d'unes normes de protecció que establisquen usos i activitats permissibles en aquests i les limitacions aplicables al seu entorn.  
En aquesta mateixa normativa s'indica que dins de l'àmbit d'un espai natural protegit poden existir altres espais protegits de distinta categoria, per la qual cosa la declaració del monument natural és perfectament compatible amb la del Parc Natural del Penyagolosa, actualment present en el tram final del camí.  
D'altra banda, l'article 28 de l'esmentada Llei 11/1994, articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar el deteriorament dels valors objecte de protecció durant aquest període. La forma d'aplicació d'aquestes mesures cautelars s'establix per acord del Consell.  
Per tot l'anteriorment exposat, i atesos els valors culturals, tradicionals, ambientals i paisatgístics, com també considerant les potencialitats d'ús social del medi en relació amb l'estudi, l'ensenyament i el gaudi ordenat de la natura, el denominat camí de les Useres reunix mèrits objectius indiscutibles per a la futura habilitació d'aquest com a monument natural.   
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació en el cas, correspon iniciar l'expedient de declaració del Monument Natural del Camí de les Useres,   
ORDENE  
Article 1  
1. S'acorda iniciar el procediment de declaració del monument natural del Camí de les Useres, l'àmbit territorial provisional del qual figura com a annex a la present ordre i que es correspon amb la traça del denominat camí de les Useres, entre la població de les Useres i l'ermitori de Sant Joan de Penyagolosa, en el terme de Vistabella del Maestrat.  
2. S'acorda establir una àrea d'esmorteïment d'impactes que es definirà com aquella superfície de terreny a un costat i a l'altre del camí i que es trobe a 50 metres o menys traçats en projecció horitzontal i perpendicular a l'eix central del camí, tal com indica l'annex cartogràfic, en la qual s'aplicaran les mesures cautelars establides per al mateix monument natural.  
3. Aquest àmbit territorial provisional pot modificar-se durant la tramitació de l'expedient de declaració de l'espai natural protegit.  
Article 2   
1. A partir de la publicació d'aquesta ordre en el Diari Oficial de la Generalitat, quedaran sotmeses a informe previ, preceptiu i vinculant, de la Conselleria de Territori i Habitatge, les autoritzacions, llicències i qualsevol tipus de procediment administratiu previst en l'article 28, apartat 1, lletres b) a f), de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, que afecten l'àmbit territorial considerat. Aquest informe ha de ser emés per l'administració actuant en el termini màxim de 90 dies.   
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de l'esmentada Llei 11/1994, tindran una vigència màxima de tres anys i poden ser complementades i especificades, per a un millor compliment dels objectius del pla, mitjançant un acord del Consell a proposta del conseller de Territori i Habitatge.   
Article 3   
Es faculta la Direcció General d'Ordenació del Territori de la Conselleria de Territori i Habitatge per a realitzar les actuacions que tendeixen a la declaració del monument natural del Camí de les Useres, després de la tramitació dels oportuns expedients d'acord amb els procediments legalment previstos.   
DisposiciÓ final  
La present ordre produirà efectes des del mateix dia que es publique en el Diari Oficial de la Generalitat.   
València, 26 d'octubre de 2006  
El conseller de Territori i Habitatge  
ESTEBAN GONZÁLEZ PONS